Урысыбзэмрэ щэнхабзэмрэ я фестиваль
«Дэ Урысейм дрицIыхущ» урысыбзэмрэ щэнхабзэмрэ я фестивалым хэту КъБКъУ-м «Полиязычный Пушкин Александр» фIэщыгъэм щIэту еджэныгъэмкIэ зэпеуэ, урыс цIыхубэ уэрэдыжьхэм я республикэпсо зэхьэзэхуэ иджыблагъэ ирагъэкIуэкIащ. Абы хэтыну цIыху 247-м зрагъэтхат.
Еджэныгъэм зэры-хуэIэзэр 1-11-нэ классхэм щIэс ныбжьыщIэхэм къагъэлъэгъуащ. Урыс тхакIуэшхуэм и IэдакъэщIэкIхэр бзэ тIощIкIэ щагъэIуащ пшыхьым. Дэтхэнэри екIуу утыку зэритыным яужь итт. НэхъыфIу усэ къеджауэ къалъытахэр КъБКъУ-м и ректор Алътуд Юрий щIыхь тхылъкIэ игъэпэжащ.
— Илъэс къэс универси-тетым урысыбзэмрэ щэнхабзэмрэ я фестиваль гъэщIэгъуэн щокIуэкI, ноби мыхьэнэшхуэ зиIэ зэIущIэ диIауэ жыпIэ хъунущ, — захуигъэзащ къызэхуэсахэм Алътудым. — Пушкин Александр и усэхэр ди гъащIэ псокIэ къыддогъуэгуры-кIуэ, абыхэм деджэжыху щIэ гуэр, ипэкIэ гу зылъыдмыта гупсысэ къыхыдох. Пушкиным и усэхэм школакIуэ цIыкIухэр щIэщыгъуэу къеджащ. Сыщогугъ апхуэдэ зэфIэкI зиIэ щIэблэщIэр зэман гъунэгъум ди студент хъуну. ЕхъулIэныгъэ фи бэу дяпэкIи фефIэкIуэну си гуапэщ.
Япэ, етIуанэ, ещанэ увыпIэхэр республикэм и школ зэмылIэужьыгъуэхэм щеджэ ныбжьыщIэхэм зэдагуэшащ. Абыхэм КъБКъУ-м и студентхэри яхэтщ. Урыс цIыхубэ уэрэдыжьхэмкIэ зэпеуэм хэтахэри апхуэдэу ягъэпэжащ.
Уэлджыр Аринэ.
